STATVTVM est, ne finita Lectione refectorij, canistra iuxta morem antiquum ad suscipiendas panis reliquias per Refectorium vlterius deferantur. Causa instituti huius fuit, quoniam prius ea de causa canistra ad suscipiendas residui panis partes deferebantur, vt granatario, non eleemosynario, ad expendendum in posterum redderentur. Sed quia nunc nihil de pane refectorij granatario, sed totum eleemosynario redditur, visum est non esse necesse, vt vlterius eadem canistra per refectorium deferrentur.